চার্লস মারস্যাক

**চার্লস মারস্যাক** (১৭৪৭/৮ - ২২ ডিসেম্বর ১৮২০) ছিলেন ইস্ট ইন্ডিয়া কোম্পানির একজন সেনা কর্মকর্তা এবং ভূস্বামী। আপাতদৃষ্টিতে এক সাধারণ বংশোদ্ভূত হলেও তিনি ভারতে প্রচুর অর্থ উপার্জন করেছিলেন। 
## বংশ পরিচয়
১৮৯৪ সালে বার্কের ল্যাণ্ডেড জেন্ট্রিতে প্রথম প্রকাশিত গল্প অনুসারে, তিনি ছিলেন তথাকথিত কমটেসি ডি মারস্যাক এবং প্রিন্স অফ ওয়েলসের ফ্রেডেরিক বা রাজা দ্বিতীয় জর্জের পুত্র। তিনি ১৭৩৫-৩৬ সালে নাগাদ (সমাহিত করার সময় পাওয়া তার বয়স থেকে) জন্মগ্রহণ করেছিলেন বলে জানা গেছে, তবে তার জন্ম ১৭৪৭-৪৮ সালেও (বিবাহের সময় পাওয়া তার বয়স থেকে জানা) হতে পারে এবং বলা হয় ১৭৬৭ সালে তিনি বিবাহিত ছিলেন (যদিও শোনা যায় তিনি ১৭৮৩ সালে বিয়ে করেছিলেন)। তিনি আসলে ছিলেন জ্যঁ চার্লস মারস্যাকের (১৭০৮–১৭৫১) পুত্র, এই চার্লস মারস্যাক ছিলেন আবার জর্জ দ্বিতীয়ের অন্যতম সেবক জোকিম লরেন্টজ সোলিফফারের (মৃত্যু ১৭৫৪) ভৃত্য। সোলিফফার তার ইচ্ছাপত্রে বিধবা মার্গারেট মারস্যাক (বিবাহপূর্ব সণ্ডার্স) এবং তার শিশু সন্তান জ্যঁ চার্লসের জন্য উদার ব্যবস্থা রেখে গিয়েছিলেন, শিশু জ্যঁ চার্লস ছিলেন সোলিফফারের ধর্মপুত্র। জ্যঁ চার্লস মারস্যাকের বাবা পোইটোর একজন অভিবাসীর পুত্র ছিলেন। এই অভিবাসীও পরিচিত ছিলেন চার্লস মারস্যাক নামে এবং তিনি একজন ছুতার ছিলেন। তিনি ১৭০৪/৫ সালের আগে ইংল্যান্ডে এসেছিলেন। ইনিও জ্যঁ চার্লস মারস্যাক হলেও তাকে সাধারণভাবে চার্লস মারস্যাক বলা হত এবং তিনি তাঁতি হিসেবে শিক্ষানবিশী করেছিলেন। তিনি ১৭৫১ সালে কেনসিংটনে মারা যান, এর আগে ১৭৪৫ / ৪৬ সালে তিনি সেন্ট মার্টিন ইন দ্য ফিল্ডস চার্চে মার্গারেট সণ্ডার্সকে বিয়ে করেন। এই মার্গারেট সম্ভবত টমাস সণ্ডার্সের (মৃত্যু ১৭৫৩) আত্মীয় ছিলেন। টমাস সণ্ডার্স ছিলেন জর্জ প্রথম এবং জর্জ দ্বিতীয়ের পোশাক রক্ষক। মেফেয়ারের সেন্ট জর্জ চ্যাপেলে মার্গারেট দ্বিতীয় বিবাহ করেন জন হলক্রফটকে (মৃত্যু ১৭৬৮)। ১৭৮৫ সালে মার্গারেটের মৃত্যু হয়। প্রশাসন চার্লস মারস্যাককে তার 'স্বাভাবিক এবং বৈধ পুত্র' হিসেবে স্বীকৃতি প্রদান করে। মার্গারেটের দ্বিতীয় বিবাহের পর তার একটি কন্যা হয়েছিল, যার নাম  মার্গারেটা হলক্রফট (১৭৫৫-১৭৮৫)। এই কন্যা উইলিয়াম রুমের সাথে থাকতেন এবং তাদের বেশ কয়েকটি অবৈধ সন্তান ছিল। উইলিয়াম রুম এই গল্পটি ছড়িয়ে দেন (১৯৩৭ সাল পর্যন্ত বার্কের ল্যাণ্ডেড জেন্ট্রির সংস্করণের সাহায্যে) যে তিনি মার্গারেট, কমটেসি ডি মারস্যাকের কন্যা। 
## কর্মজীবন
১৭৬০ সাল নাগাদ চার্লস মারস্যাক ইস্ট ইন্ডিয়া কোম্পানির একজন এনসাইন (জুনিয়র কমিশনড অফিসার পদমর্যাদা) হিসেবে ভারতে যান। অযোধ্যা প্রদেশের লেফটেন্যান্ট এবং সার্ভেয়ার নিযুক্ত হওয়ার পর, ১৭৭৭ সালের মধ্যে তিনি অযোধ্যা নবাবের একটি অশ্বারোহী বাহিনীর ক্যাপ্টেন হন। ১৭৭৯ সালে তিনি নিজের দায়িত্ব থেকে পদত্যাগ করেন। এরপর ১৭৮০ সালে তিনি লখনউ থেকে দিল্লির দিকে একটি কষ্টসাধ্য যাত্রা করেন, এবং আবার শক্তিশালী নাজাফ খানের সাথে দেখা করার জন্য ফিরে আসেন। এই যাত্রাটি তার স্থানীয় ভ্রমণ সঙ্গী নথিভুক্ত করে রেখেছিল। ১৭৮২ সালে ওয়ারেন হেস্টিংস তাকে অযোধ্যা থেকে বহিষ্কার করেন এবং পরবর্তীকালে বিচারের সময় তার বিরুদ্ধে সাক্ষ্য দেন।
## ব্যক্তিগত জীবন
১৭৮৩ সালে তিনি মেজর মারস্যাক হিসেবে ইংল্যান্ডে ফিরে আসেন এবং বিয়ের পর, তার স্ত্রীর ট্রাস্টিদের দেওয়া ২০,০০০ পাউন্ড দিয়ে, লর্ড ক্যাডোগানের কাছ থেকে অক্সফোর্ডশায়ারে  ক্যাভারশাম পার্ক কিনে নেন। তিনি বাড়িটিকে গ্রীক স্টাইলে পুনরায় সংস্থাপন  এবং সম্প্রসারিত করেন। তিনি বাড়ির সামনে বৃহৎ করিন্থীয় স্তম্ভের একটি সারি স্থাপন করেন। পূর্বে টমাস জেফারসন এই সম্পত্তিটিকে ২৫ একরের বাগান, ৪০০ একরের পার্ক এবং ৬ একরের ঘরোয়া বাগান বলে বর্ণনা করেছিলেন। বর্তমানে এটি বার্কশায়ারের মধ্যে অবস্থিত এবং ১৯৪৩ থেকে ২০১৮ সাল পর্যন্ত বিবিসি এটি ব্যবহার করেছে। ক্যাভারশাম পার্ক হাউসটিকে গ্রেড ২ তালিকাভুক্ত ভবন হিসেবে চিহ্নিত করা হয়েছে।

মারস্যাক ১৭৮৭ সাল পর্যন্ত অক্সফোর্ডশায়ারের হাই শেরিফ হিসেবে দায়িত্ব পালন করেন। তিনি ১৭৮৩ সালে সারের এপসম শহরে শার্লট বেচারকে বিয়ে করেছিলেন। ১৮২০ সালের ৮ই নভেম্বর ক্যাভারশাম পার্কে মারস্যাক মারা যান। তার মৃত্যুর সময় তার স্ত্রী শার্লট বেচার (১৭৬৭-১৮৩৭) এবং তাদের এগারো সন্তানের মধ্যে সাতজন জীবিত ছিলেন। সন্তানেরা হলেন তিন পুত্র রিচার্ড হেনরি (১৭৮৬-১৮৫২), জর্জ হার্টওয়েল (*১৭৯১), এডওয়ার্ড ক্লড (*১৭৯৪) এবং চার কন্যা শার্লট (*১৭৮৫), ক্যারোলিন (১৮০০-১৮৩৬) লুইসা (*১৮০২) এবং মেরি এলেনর (*১৮০৭)। তার জ্যেষ্ঠ পুত্র চার্লসের জন্ম হয়েছিল ১৭৮৪ সালে এবং ১৭৮৬ সালে সে মারা যায়। ক্যাভারশাম এস্টেটের সত্বাধিকার তার জীবিত জ্যেষ্ঠ পুত্র রিচার্ড হেনরির কাছে হস্তান্তরিত হয়। ইনি গ্রেনাডিয়ার গার্ডসের একজন লেফটেন্যান্ট-কর্নেল ছিলেন। এই রিচার্ড ১৮৪৪ সালে উইলিয়াম ক্রাউশের কাছে এই সম্পত্তিটি বিক্রি করে দেন।

মারস্যাকের কন্যা ক্যারোলিন ১৮২১ সালে রিডিংয়ের সেন্ট মেরি চার্চে টমাস সোডন এবং এলেনরের পুত্র টমাস ফ্রেডেরিক সোডন (১৭৯৩-১৮৭৩) কে বিয়ে করেছিলেন।

## তথ্যসূত্র

বিষয়শ্রেণী:১৮২০-এ মৃত্যু
বিষয়শ্রেণী:১৭৪০-এর দশকে জন্ম